**A koronavírus-járvány miatt**

**bevezetett változások a betegellátásban**

**DEKK Ortopédiai Klinika**

A koronavírus okozta vészhelyzet miatt a Debreceni Egyetem Klinikai Központ Ortopédiai Klinika működése 2020. március 16-tól az alábbiak szerint változott:

1. **Járóbeteg-ellátás**

* A járóbeteg-ambulancián az **előjegyzés alapján történő betegellátást** felfüggesztettük.
* Az **eddigi előjegyzéseket** lemondtuk, új időpontot egyelőre nem tudunk adni.
* **Kizárólag sürgős** ortopédiai eseteket látunk el.
* **Nem tartoznak a sürgősen ellátandó esetek körébe** a több hónapja változatlanul fennálló panaszok kivizsgálásai, az előre tervezett időszakos kontrollvizsgálatok és a halasztható kezelések.
* A **szakorvosi javaslatok** (emelt támogatással rendelhető gyógyszerek, emelt összegű családi pótlék, parkolókártya) lejártuk ellenére érvényesek a veszélyhelyzet időtartama alatt. A veszélyhelyzet megszűnését követő 90 napig is érvényesek maradnak, ezért jelen körülmények között új szakorvosi javaslatokat sem adunk ki.
* Az **újszülöttek csípőszűrését** felfüggesztettük. Új időpontért a járvány megszűnte után mindenképpen jelentkezzenek! A csípőszűrést ideálisan 6 hetes korig érdemes elvégezni, azonban még 3-4 hónapos korban sem késő. Amennyiben a családban csípőficam előfordult, vagy a gyermek farfekvéses volt, ha végtaghosszkülönbséget, a csípő terpesztésében aszimmetriát vagy a combokon ráncaszimmetriát észlel, javasoljuk, hogy gyógyászati segédeszközboltból szerezzen be terpeszpelenkát, és azt használják a csípőszűrés megtörténtéig.
* Jelenleg **gyógytornára, fizioterápiára** nem áll módunkban betegeket fogadni.

**Amennyiben panaszának ellátását halaszthatatlannak érzi**, kérjük, egyeztessen az ügyeletben/készenlétben levő szakorvosunkkal az alábbi telefonszámon: **06 52 255 604**

**Kérjük, hogy előzetes megbeszélés nélkül személyesen ne jelentkezzenek az ambulancián!**

**Kísérő** csak gyermekkel érkezhet, felnőttel kizárólag indokolt esetben (jelentős mozgásnehezítettség) megengedett.

**Kérjük, hogy amennyiben felkeresi klinikánk ambulanciáját, a higiéniás előírásokat (zsebkendőbe köhögés/tüsszentés, kézfertőtlenítés) feltétlenül tartsa be!**

Kérjük Önöket, hogy a klinikára való belépéskor **használják a betegváróban kihelyezett kézfertőtlenítő berendezést!**

A **váróteremben** kérjük, **egymástól biztonságos – lehetőleg 2, de legalább 1 méter** – **távolságra** foglaljanak helyet. A **védőmaszk** hordása hasznos, a személyi **kézfertőtlenítő** alkalmazása kötelező.

1. **Fekvőbeteg-ellátás**

* Klinikánkon jelenleg **csak sürgős műtéteket** (fertőzés, periprotetikus törés, tumor) végzünk.
* Az április 30-ig **előjegyzett beavatkozásokat elhalasztottuk**, ezekről a betegeket értesítettük, új műtéti időpontot a veszélyhelyzet elmúlásával kapnak.
* Intézetünkben a Kormányrendeletnek megfelelően **teljes látogatási tilalom** van érvényben. A hozzátartozók az Ortopédiai Klinika épületébe, még rövid időre sem jöhetnek be. A bent fekvő betegek nem találkozhatnak hozzátartozókkal a klinika épületén kívül sem.

További információkat a következő elérhetőségeken kérhetnek:  
Telefon: 06 52 255 912 (betegelőjegyzés)  
e-mail.: ortopinfo@med.unideb.hu